Karin Holst Hemsen

Karin Holst Hemsen (født Holst 3. oktober 1899 i Kristiania, død 19. mars 1996) var en norsk forfatter, redaktør, oversetter og filantrop. Under andre verdenskrig engasjerte hun seg i det illegale pressearbeidet.

Familie 
Karin Holst Hemsen var datter av indremedisiner Peter Fredrik Holst (1861-1935) og Kirstine Eleonore Sartz Fürst (1868–1949), niese av Freia-direktør Johan Throne Holst (1868–1946), og søster av medisinprofessor Johan Holst (1892–1953). Hun ble i 1929 gift med fondsmegler Johan Konrad Hemsen (1888-1978).

Liv og virke 
Karin Holst Hemsen utga i 1928 sin eneste roman, Oslo – Paris. Hun oversatte også litteratur, blant annet Inge Scholls bok Den hvite rose fra tysk og Loys Massons Vaniljeblomstens bryllup fra fransk.

I 1940 var hun leder for Nasjonalhjelpen til de skadelidte distrikter etter de innledende krigsherjingene. Nasjonalhjelpen bisto med klær og husrom.

I den avsluttende fasen av andre verdenskrig, i fra sommeren 1944 og frem til frigjøringen i 1945, utgav hun nyhetsavisen Innspurten. Den kom i begynnelsen i et beskjedent opplag, men etter hvert ble de maskinskrevne utgavene stensilert opp i tusen eksemplarer. Hennes redaksjonsmedarbeidere var Titt Fasmer Dahl og Niels J. Mürer.

I 1946 ble hun valgt til formann i Kristiania Læseforening for Kvinder.

I 1967 ble det etter hennes og Lillanna Bonnevies initiativ etablert et spesialbygd hjem for pasienter med multippel sklerose. Hjemmet ble overlatt til Fossum og Eiksmarka sanitetsforening.

Hun medvirket i 1968 i fjernsynsdokumentaren Ut av isolasjonen.

Bibliografi 
 1928: Oslo – Paris, Aschehoug, Oslo

Referanser

Kilder

Eksterne lenker 
 Norsk biografisk leksikon: Peter F Holst, besøkt 13/3 2020.
 IMDB: Karin Holst Hemsen, besøkt 13/3 2020.

Norske forfattere
Norske redaktører
Norske oversettere
Norske filantroper
Personer fra Oslo